Dôvodová správa

# Všeobecná časť

**Cieľ návrhu zákona**

Predkladaný návrh zákona má za cieľ umožniť zavedenie predného brzdového svetla (ďalej aj „PBS“) ako dobrovoľného prvku aktívnej bezpečnosti na motorových vozidlách kategórie M (osobné vozidlá) a N (nákladné vozidlá) v Slovenskej republike. Cieľom je legislatívne zakotviť možnosť použitia tohto prvku, ktorý podľa dostupných výskumov prispieva k zvýšeniu bezpečnosti cestnej premávky tým, že poskytuje včasnú a jednoznačnú informáciu o spomaľovaní vozidla ostatným účastníkom cestnej premávky, najmä tým, ktorí sa nachádzajú pred vozidlom alebo sa k nemu blížia z protismeru (napríklad na križovatkách, pri odbočovaní, na priechodoch pre chodcov).

Potreba legislatívnej úpravy vyplýva z absencie explicitného povolenia a technických špecifikácií pre predné brzdové svetlá v súčasnej slovenskej legislatíve. Súčasný stav neumožňuje legálnu montáž a používanie tohto bezpečnostného prvku, napriek jeho preukázanému potenciálu. Výskum Žilinskej univerzity v Žiline (Poliak et al., 2023) na vzorke 3072 vozidiel a viac ako 38 miliónoch najazdených kilometrov s prototypom PBS zelenej farby ukázal:

* Vysokú mieru akceptácie: 78 % vodičov s PBS podporilo všeobecné zavedenie. Podobne 86 % chodcov.
* Zlepšenie vnímania bezpečnosti: Vodiči s PBS vnímali zvýšenie bezpečnosti najmä pri križovaní premávky vozidiel a chodcov (68% hodnotilo ako bezpečnejšie alebo oveľa bezpečnejšie), na priechodoch pre chodcov z pozície vodiča (64%) aj z pozície chodca (70%), a pri odbočovaní vľavo (58%).
* Pozitívne vnímanie chodcami: 83 % chodcov si myslí, že PBS zvyšuje ich bezpečnosť.
* Preferovaná farba: Zelená bola vyhodnotená ako najvhodnejšia farba pre PBS.

Štúdia Dr. Michaela Weydeho (2021) analyzovala prínos PBS, pričom dospela k záveru, že PBS by mohlo zabrániť významnému počtu nehôd, najmä pri odbočovaní vľavo, vďaka skoršiemu informovaniu ostatných účastníkov o úmysle vozidla spomaliť/zastaviť.

Navrhovaná právna úprava reaguje na tieto zistenia a na technologický pokrok, ktorý umožňuje zavedenie nových prvkov aktívnej bezpečnosti. Zavedenie PBS ako dobrovoľného prvku umožní postupné prenikanie tejto technológie, zber ďalších praktických skúseností a zároveň nezaťaží majiteľov vozidiel povinnosťou okamžitej úpravy.

Predkladaný návrh zákona je v súlade s Ústavou Slovenskej republiky, ústavnými zákonmi, zákonmi a všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať nepriaznivý dopad na verejné financie, Návrh zákona nemá negatívny vplyv na podnikateľské prostredie, na životné prostredie ani nemá vplyv na informatizáciu spoločnosti, na sociálne vplyvy a na manželstvo, rodičovstvo a rodinu. Návrh nemá vplyvy na služby verejnej správy pre občana.

# Osobitná časť

**K čl. I (zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov)**

**K bodu 1 (§ 32 ods. 6)**

*Navrhuje sa legislatívne zakotvenie predného brzdového svetla ako dobrovoľného vybavenia motorových vozidiel kategórie M a N. Stanovuje sa zelená farba svetla a požiadavka schváleného typu. Definuje sa základná funkčná požiadavka – súčasné rozsvecovanie a zhasínanie s hlavnými (zadnými) brzdovými svetlami.*

*Technické podrobnosti budú ustanovené všeobecne záväzným právnym predpisom, ktorý vydá ministerstvo dopravy.*

**K čl. II**

*Vzhľadom na dĺžku legislatívneho procesu a primeranú legisvakančnú dobu sa navrhuje účinnosť navrhovaného zákona od 1. júla 2026. Táto lehota poskytne dostatočný čas na prípravu výrobcov, dovozcov, montážnych pracovísk, informovanie verejnosti a adaptáciu systémov STK.*